Arasce

**Arasce** (, *Ar̂asce* in arascin, *Alassio* in italian) o l'é un commun ligure de 10.083 abitanti da provinsa de Saña. Çittæ da Rivea de Ponente, a s'avansa in sciô gorfo astreito fra i doî promontöi do Cou de Meie e do Cou de Santa Croxe ch'o bagna a seu ciazza avvoxâ d'æña fiña. Verso à tæra a l'é tutta serrâ da monti, donde, in scê seu rive, se treuva e træ fraçioin arasciñe de Caso, Meuio e Sorva.

E origine d'Arasce no son goæi ciæe; a tradiçion a ê liga a-a lezzendia de l'Adelasia e de l'Aliamme ma, con ciù probabilitæ, ne vëgnan da-i benedettin da Gallinæa, sciben che gh'é de testimonianse de frequentaçion a-o manco romaña de l'area, co-o *[[Castello do Tirasso|castrum]]* in sciô Tirasso e o tranxito da *[[Via Julia Augusta]]*. Vendua do 1303 a-o Commun d'Arbenga, a l'é restâ sott'a-o seu contròllo fin a-o Çinqueçento, quande, do 1540, a l'é fæta sede de poistæ da-o Senato da Repubrica de Zena. Donca, inti secoli apreuvo, Arasce a l'é stæta toccâ da fæti scompartii con l'istöia ligure, fin à comensâ, de l'Euttoçento, un importante desviluppo turistico, ch'o l'à fæta vegnî uña de destinaçioin ciù avvoxæ da Rivea intrega.

De fæti, levou o pöco d'attivitæ agricola ch'o gh'é ancon, l'economia arasciña da giornâ d'ancheu a gh'à e seu base pròpio in sciô turiximo: in azzonta a-a seu ciazza avvoxâ, i atri ponti d'interesse en a coscì dita miägetta, e seu gexe, specce a grande collegiâ de Sant'Ambreuxo, e architettue inandiæ da-a stòrica communitæ ingleise e o seu carroggio prinçipâ, consciderou o çentro commerçiâ à l'averto ciù longo d'Euröpa.

## Geografia
### Territöio

O commun d'Arasce o s'avansa in sciô Mâ Ligure, inta parte da Rivea de Ponente ch'a l'é compreisa tra i doî promontöi de Ponta Çippo, conosciua comme o Cou de Vain ascì, e da Ponta de Pòrto Sarvo. Dapeu, gh'é ancon o Cou de Santa Croxe, ch'o spartisce inte doe parte a còsta arasciña. A-o nòrd-est do cou gh'é a region di Monti, inte l'atra direçion, pròpio à partî da-o Cou de Santa Croxe, se desviluppa in cangio tutto l'erco de colliñe ch'o særa o ciù tanto do territöio do commun e ch'o finisce in corrispondensa da Ponta de Pòrto Sarvo. Pe de ciù, co-a fraçion de Caso, o territöio arascin o s'estende pe de bande de là do spartiægua ascì, inta vallâ do sciumme Lerron.

Pe-i bricchi, quelli into territöio do commun d'Arasce forman unna cadeña à erco tutta in gio a-a çitæ: partindo da-o Cou de Santa Croxe p'arrivâ a-o Pòrto Sarvo s'intoppa, inte l'ordine, into Monte Bignon (523&nbsp;m), o Monte Castellâ (508&nbsp;m), o Monte Pisciavin ò Ponta de Veasco (596&nbsp;m), o Monte Tirasso (587&nbsp;m), o Bricco Arpixella (384&nbsp;m) e o Peuzo Brea (370&nbsp;m).

L'idrografia da region a se compoñe de ben ben de rien piccin, ch'en steti pe-o ciù tombinæ inte aree urbañe. Into detaggio, da ponente à levante, i rianetti ciù importanti che se caccian into Mâ Ligure son: o Rian de Sære, o Rian Caodi, o Rian Tienna (ch'o l'é o ciù esteiso), o Rian Cardellin, o Rian Parmê, o Rian Tortoa, o Rian Cascian, o Rian Giairin, o Rian Bracchetto e o Rian Barabia.

#### Ciazze

A còsta d'Arasce, pe-a parte compreisa tra Pòrto Sarvo e o Cou de Santa Croxe, a se spanze pe 3.700 metri pöcassæ e, de sti chì, pe tòsto trei chilòmetri gh'é unna gran ciazza d'æña fiña de carcâ e scilicæ. A ciazza a s'é posciua desviluppâ pe-a proteçion garantia da-o Cou de Meie e pe un orientamento da còsta ch'o â mette à l'assosto da-i venti prevalenti. Inte st'area chì se caccian eutto rianelli in mâ, co-o ciù longo ch'o no passa i trei chilòmetri e mezo, segno che i materiali rebellæ da sti rien no son goæi. Pe de ciù, gh'é de ciazze ciù picciñe à levante do Cou de Santa Croxe, fiña a-o confin con Arbenga, che pe contra s'en formæ co-i materiali cacciæ in mâ da-o sciumme Çenta.

L'æña da ciazza d'Arasce, de cô grixo-gianco, a l'é formâ sorvetutto da quarso e scilicæ, che rappresentan ciù ò meno o 76% do materiale; o resto o l'é pe-o ciù formou da di compòsti de carcâ. O contegnuo de pua o l'é estremamente limitou, con l'analixi granulometrica do seu ch'a fa vedde unna prevalensa di granuli con un diametro de 0,177&nbsp;mm, che contan pe-o 75,61% do totale.

L'æña da ciazza a no l'arriva solo da-i detriti di rien d'Arasce ma ascì da-e parte de Laigueggia, à seu votta infruensæ da-e alluvioin do sciumme Merola, da l'eroxon di scheuggi sott'ægua e da ligge e atri movimenti inte l'area do Cou de Meie. À tutte e mainee, i studdi an misso in luxe unna cheita into contributo apportou da-e ròcche sotta a-o mâ, con l'eroxon ch'a l'à asccianou e formaçioin d'arenäia de donde arrivava ben ben de sedimenti. Atri limiti a-a fornitua d'æña ne vëgnan da-a construçion do pòrto d'Andeua e da-a scistemaçion do letto do sciumme Merola, ch'an respettivamente trattegnuo e ammermou o traspòrto d'æña verso Arasce.

### Borghi e fraçioin

Into statuto do commun d'Arasce l'é reconosciuo e træ fraçioin stòriche de:
* Caso (*Cosu* in arascin): de là do spartiægua, inta vallâ do Lerron, o l'é formou da-e doe contræ di Grolleri e di Ramassi. Gh'é unna gexa intitolâ à San Bertomê.
* Meuio (*Möiu* in arascin): in scê coliñe à ponente do çentro e commun pe conto seu a-i tempi di françeixi, o l'é compreiso inta paròcchia de San Bastian.
* Sorva (*Surva* in arascin): in scê rive de d'ato a-a Cheuscia, poxiçion ch'a gh'à dæto o nomme, spartio inte træ contræ e sotta a-a paròcchia da Santiscima Nonçiâ.

Pe de ciù, a çittæ d'Arasce in senso streito a l'é spartia, levou o seu cheu, inti borghi de Barusso (*Barüssu*), do Passo (*U Passu*), da Cheuscia (*A Cöscia*) e de Castello (*Casté* ò *Castè*).

### Confin
O commun d'Arasce o gh'à di confin con quelli d'Arbenga a-a tramontaña, de Villaneuva à ponente, d'Andeua à sud-òvest e de Laigueggia à mëzogiorno.

### Climma
O climma d'Arasce o l'é mediterraneo, cado d'estæ e pe-o sòlito no goæi freido manco d'inverno, con de tempiatue che de ræo finiscian de sotta a-o zero. Pe de ciù, graçie a-a presensa da çenta de colliñe d'in gio a-a çittæ, o territöio d'Arasce o l'é ben protetto da-i venti freidi da-a tramontaña, fæto ch'o pòrta a un microclimma ciù cado de aree d'in gio e che, da-o secolo XIX, o l'é stæto a raxon de fortuñe d'Arasce comme destinaçion turistica e balneare, coscì comme staçion sanitäia apprexâ pe-a seu qualitæ de l'äia.

In Arasce, segondo i dæti arrecuggeiti pe-o periodo 1961-2010, ceuve de media 743,8&nbsp;mm d'ægua à l'anno, con l'ötunno ch'o l'é a saxon ciù umea e luggio che in cangio o l'é o meise ciù secco. De fæti, tra ötunno e inverno cazze ciù ò meno o 62% de l'ægua d'un anno, pe de sòlito conçentrâ inte de brusche rammæ. Se peuan attrovâ de differense tra a còsta e e çimme ciù erte do commun, donde peu accapitâ fiña quarche nevadda, ben ben ciù ræa à valle, donde de sòlito cazze solo che do gamisto. I venti ciù commun son o mëzogiorno tra mazzo e settembre e a tramontaña into resto de l'anno, con unna velocitæ media à l'anno de 3,7&nbsp;m/s.

Into detaggio, i dæti mesuæ da-a staçion meteorològica d'Arasce pe-o periodo 1961-1990 an rilevou e condiçioin climatiche mostræ inta tabella chì apreuvo:

## Istöia
### Origine do nomme
A primma mençion do topònimo arascin a l'é contegnua inte un papê arbenganeise do 1123, donde gh'é a forma *Alaxe*, ciutòsto scimile a-o topònimo ligure d'ancheu ch'o cangia giusto da clascica rotacisaçion de *-l-*. À ògni mòddo, in sce l'origine do nomme no gh'é unna sola teoria, e co-o tempo gh'é stæto ben ben de propòste. Into passou a ciù scompartia a l'ea quella ch'a ligava o nomme d'Arasce a-a lezzendia da seu fondaçion da parte d'Adelasia, teoria za criticâ de l'Euttoçento ma che in parte a se semeggia a-a propòsta d'etimologia fæta da-o Lamboglia. Lê o l'à de fæti teorizzou unn'origine da-o nomme femenin *Adalaxia* ò *Alaxia*, modificaçion do longobardo *Adalahis* che a l'à dæto origine a-o nomme Adelaide ascì. Unna conferma de sta teoria a porriæ vegnî da l'uso attestou de forme scimili comme matronimico ò fòscia za comme topònimo tra i secoli XI e XII, pe exempio co-e mençioin de un tâ *Gandulfus de Adalaxia* do 1098 ò *Gandulfus Alaxie de Albingana* e *Gandulfus Adalaxie* do 1191.

Pe de ciù, scicomme no l'é conosciuo o momento do passaggio di driti feodali in sciâ region a-i benedettin, ch'en stæti i amministratoî de ste bande a-o manco tra i secoli XI e XIII, porriæ ëse che sta conceçion a vëgne fiña da-a marcheisa Adelaide de Susa, che de fæti, do 1036, a gh'aiva unna *curte regia* in Arbenga. In sciâ fin, o passaggio do topònimo a-o mascolin o l'é registrou gròsso mòddo da-o secolo XIII. Pe contra, tra e propòste stòriche, pe conto do Gallo o nomme d'Arasce o vegniæ da quello, za registrou inte di papê do bello antighi, de *Castel Tirazzo*, ch'o se saiæ mesciou insemme a-e gente quande an fæto stramuo da-a colliña ch'a gh'à ancon o nomme de *Casté* a-o neuvo paise in riva a-o mâ, dito à l'imprinçipio *Tirazzo* e dapeu vegnuo "rasso", e donca "à rasso".

À ògni mòddo, o nomme d'Arasce o l'é stæto registrou inti secoli inte mai tante mainee differenti: pe exempio, tra e segue mençioin da çittæ, gh'é *Alaxe*, *Alascio*, *Alaxium/Alaxii*, *Arasi*, *Arassi*, *Arassa*, *Roche* e *Alassio*.

### Percorso stòrico

In Arasce, inte l'etæ romaña, no gh'ea de vëi insediamenti, co-a region ch'a l'ea compreisa inta giurisdiçion do *[[pagus]]* da çittæ de *[[Albingaunum]]*. I primmi abitanti conosciui son stæti i Liguri Ingauni, che probabilmente s'en refugiæ in Arasce a-o momento de l'attacco roman a-a Ciaña, anando a stâ in sciâ colliña do *Castè* ò *Castlè*. Unna lezzendia do pòsto a l'attribuisce a fondaçion d'Arasce à l'Adelasia, figgia de l'Imperatô Otton I, e a-o seu galante Aliamme, figgio d'un re. I doî innamoæ, pe-a seu relaçion contrastâ, aviæn trovou d'assosto in Liguria, in sciô Monte Tirasso, donde l'Adelasia a fonda un paise ciammou *Alaxia* che, ciù tardi, o saiæ vegnuo Arasce.

Do secolo IX, de gente s'en stabilie in mòddo ciù stabile inte l'area: e primme mençioin d'Arasce remontan a-o secolo XII, ma inte quello de primma gh'é za di referimenti à un tâ Gandorfo "*de Adalaxia*". De fæti, l'é inte sto periodo che e famigge di paixi d'in gio an comensou à chinâ verso à còsta, co-a fondaçion do *Burgum Alaxi* e da primma gexa dedicâ à Sant'Ambreuxo. Do Trexento, Arasce a l'ea sotta o contròllo di moneghi benedettin da Gallinæa; à tutte e mainee, do 1303, l'abbou Zane do Dian o l'à venduo e propietæ e i driti de l'ordine in sciâ region a-o Commun d'Arbenga.

Do Çinqueçento a çittæ a l'ea de spesso menassâ da-a pirataia e s'é donca construto de gaggiarde miage de defeisa con di bastioin e de tore; de longo inte sto secolo Arasce a vëgne do tutto indipendente da-o Commun d'Arbenga scicomme, da-o 1540, a Repubrica de Zena a â fa sede de poistæ pe conto seu. Into periodo do Napolion, Arasce a l'à conosciuo di cangiamenti scignificativi, compreiso a missa à neuvo de seu infrastruttue e a redaçion do neuvo Registro di Terren, ch'o l'à permisso unna megio amministraçion de propietæ e de vivagne do pòsto.

L'Euttoçento o l'à rappresentou un momento de trasformaçion pe Arasce, co-o comenso do turiximo internaçionale. A gran cresciansa econòmica a l'é stæta façilitâ da l'avertua, do 1872, da ferrovia Zena-Ventemiggia e da l'arrivo de ricche famigge ingleixi, ch'an contribuio a-o desviluppo de l'ospitalitæ turistica. De longo inte l'Euttoçento a çittæ a l'é vegnua un importante çentro de coltua ascì, con ben ben de eventi e de iniçiative ch'attiravan di vixitatoî da l'Euröpa intrega.

Do Neuveçento, Arasce a l'à consolidou a seu reputaçion comme destinaçion de conto in sciô mâ. Into periodo fascista l'é stæto inandiou ò megioou de infrastruttue, mascime stradde, edifiçi pubrichi e pòsti pe-i villezzanti. A çittæ a l'à patio di danni inta Segonda Guæra Mondiâ, che però en stæti arrangiæ a-a spedia a-a fin do conflitto, fæto ch'o l'à permisso à Arasce de piggiâ torna a seu famma.

O dòppo guæra o l'à segnou o comenso d'unn'etæ de grande desviluppo pe-a çittæ, con un numero crescente de turisti internaçionali attræti da-e seu bellesse e da-i seu allögi. Inti anni '50 l'é stæto realisou a Miägetta d'Arasce, ch'a l'é vegnua un di scimboli da çittæ. Co-o *boom* econòmico di anni Sciuscianta e Settanta, Arasce a l'é anæta avanti à tiâ di vixitatoî da tutto o mondo e à consolidâ a seu poxiçion comme uña de destinaçioin turistiche ciù avvoxæ da Rivea.

### Scimboli

Alassio-Stemma Antico.svg|Stemma d'Arasce a-o comenso do secolo XX
Alassio-Stemma (1933-1944).svg|Stemma d'Arasce tra o 1933 e o 1944
Alassio-Stemma.svg|O stemma d'Arasce in uso
Alassio-Gonfalone.svg|O confaon d'Arasce
Bandiera di Alassio senza lo stemma.svg|A bandea offiçiâ d'Arasce
Alassio-Bandiera.svg|A bandea d'Arasce in uso


#### Stemma
O stemma do commun d'Arasce o gh'à o blazon chì apreuvo, coscì comme descrito into D.P.R. do 15 de luggio 1983:

A dònna raffiguâ in sciô stemma a l'é l'Adelasia, figgia de l'Otton I de Sassonia e fondatoa da çittæ d'Arasce insemme a-o seu galante Aliamme segondo e lezzendia arasciña mensonâ de d'ato; a construçion de donde spæga a figua d'Adelasia a l'é a Tore de Veasco. A ciù antiga rafiguaçion conosciua do stemma çittadin a l'é quella tenzua in sciô parapeto da cantoia da gexa da Madonna de Graçie a-o Castello, fæta do 1771. Into corso di anni o stemma d'Arasce o l'é stæto rapresentou inte di mòddi un pitin despægi, pe exempio iscrito inte un scartòccio, con Adelasia da-i cavelli biondi ò neigri e mostrâ de profî ò in maestræ, ò sæ de fronte. Inti anni do regimme fascista, coscì comme pe-i stemmi de tutti i atri commun de l'Italia, in sce quello d'Arasce gh'é stæto azzonto o cappo do littöio.

#### Bandea e confaon
O commun d'Arasce o deuvia doe bandee differenti: a primma, quella offiçiâ, a l'é un sencio drappo spartio inte doe parte, mezo bleu e mezo rosso. À tutte e mainee, inta prattica, l'é deuviou ciù de spesso unn'atra bandea, ch'a l'é unna reproduçion do confaon: de fæti a l'é de longo scompartia inte doe parte bleu e rossa, ma a-o çentro a gh'à o stemma do commun sormontou da-a scrita, cegâ verso o basso, "".

O confaon d'Arasce o s'assemeggia a-a bandea e o gh'à un drappo partio che a-a mancinn-a o l'é de bleu e a-a drita o l'é de rosso. Into çentro ghe sta o stemma, e sorvia ghe sta a scrita "" curvâ verso l'ato.

## Abitanti
### Evoluçion demografica

### Minoranse foestee
Pe l'ISTAT, a-i 31 de dexembre do 2022, in Arasce ghe stava 1.011 rexidenti foestê, coscì spartii pe çittadinansa (solo e prinçipæ).

# Romania, 246
# Arbania, 133
# Egitto, 103
# Maròcco, 90
# Bangladesh, 79


 Ucraiña, 51 
 Ciña, 36 
 Germania, 28 
 Braxî, 28 
 Ruscia, 18 


### Cognommi ciù difuxi
I cognommi ciù difuxi in Arasce son *Schivo*, *Nattero*, *Bogliolo*, *Gandolfo* e *Ferrari*.

## Posti de interesse
### Architettue religiose
;Paròcchia de Sant'Ambreuxo

Immaggine:Alassio (SV) - collegiata di Sant'Ambrogio - 01.jpg|A gexa collegiâ de Sant'Ambreuxo
Immaggine:Alassio-P1010678.JPG|L'ötöio de Santa Cattæña
Immaggine:Alassio Chiessa della Carita.jpg|A gexa da Caitæ
Immaggine:Chiesa di Sant'Anna (Alassio).jpg|A gexa de Sant'Anna
Immaggine:Santuâiu da Madònna da Guardia (Aràsce)-De föa 01.jpg|O santuäio da Madonna da Guardia
Immaggine:Gêxa de San Bertumê (Casu, Aràsce)- Vìsta 01.jpg|A gexa de San Bertomê (fraçion de Caso)

* Gexa de Sant'Ambreuxo: a gexa prinçipâ d'Arasce, a gh'à o titolo de collegiâ e a l'é mensonâ pe-a primma votta za do 1169, sciben che a struttua d'ancheu a l'é o resultato da reconstruçion terminâ do 1507 e di interventi apreuvo. A gexa a gh'à unna cianta a baxilica a træ navate, de drento a l'é de gusto baròcco mentre a facciata, arrangiâ de l'Euttoçento, a l'é in stile neorenascimentâ. Tra e euvie chì conservæ, gh'é de teie do Seiçento di pittoî zeneixi Benardo Castello e Zane Andria De Feræ.
* Ötöio de Santa Cattæña: arrembou a-a miagia de manciña da gexa de Sant'Ambreuxo, o l'é stæto commiscionou da-a confraternita de Santa Cattæña de Lisciandria a-a fin di travaggi pe-a neuva parochiale, pe ëse consacrou do 1521. Tra e scurtue conservæ chì, se peu arregordâ unna cascia da procescion de l'Antönio Maia Maraggian e unna statua do Taddê Carlon.
* Gexa da Madonna de Graçie: construçion antiga, fæta do 1226 sott'a-a primma intitolaçion a-a Nascion de Maia, a se treuva inta borgâ do Castello. A l'é a cianta rettangolare, con doe cappelle inte miage da-arente a l'intrâ, e a conserva unna teia do Seiçento ch'a raffigua a Nascion de Maia.
* Gexa da Caitæ: into çentro stòrico, a l'é stæta commiscionâ da-i armatoî arascin e tiâ sciù tra o 1307 e o 1310 comme gexa de l'arente ospiçio pe-i peregrin. De drento a l'é de forma rettangolare, spartia inte træ navate, co-i trei portæ che se treuvan inte uña de miage laterali, scicomme a struttua a se desviluppa in parallello a-a stradda.
* Gexa de Sant'Anna: a gexa de Borgo Barusso, scitoâ de feua de miage, a seu presensa a l'é attestâ a-o manco da-o Çinqueçento. A gh'à unna struttua de forma ellittica e da-o gusto baròcco; tra e euvie chì conservæ gh'é un croxefisso attribuio a l'Antönio Maia Maraggian.
* Cappella da Madònna de Loreto: construta into secolo XVI, sott'a-a primma intitolaçion da Madònna da Neive, a se treuva a ponente do çentro. A l'é a navata unica, con doe cappelle longo e miage laterali, e a l'é tutta decorâ segondo o gusto baròcco.
* Cappella da Madònna do Vento: nasciua come cappella pe-o villaggio da Costa, ancheu scentou, a vëgne realizzâ da-i mainæ arascin ciù ò meno do 1250, ma a l'é construta da cappo do 1491 e in sciâ fin rimanezzâ do Seiçento.
* Cappella de San Ròcco: a-o comenso de l'antiga muattea pe Meuio, de d'ato a-a region do Cian, a l'é stæta tiâ sciù do 1253 sott'a-o titolo da Madònna da Consolaçion, cangiou into secolo XVI a San Ròcco. Da-a forma rettangolare, depoî a-a facciata gh'é un pòrtego ch'o l'ea traversou da-a via pe Meuio.
* Gexa de San Bertomê: a gexa da fraçion de Caso, a l'é stæta consacrâ do 1603. A l'é a cianta quadrata, con doe cappelle laterali.
* Santuäio da Madonna da Guardia: in sciâ çimma do Monte Tirasso, o l'é stæto construto do Seiçento in scê roviñe d'un antigo castello, piggiando a seu forma d'ancheu con di travaggi de l'Euttoçento. O gh'à unna cianta a træ navate.

;Paròcchia de San Vinçenso Ferreri
* Gexa de San Vinçenso Ferreri: gexa a sud do çentro, avvansâ in sce l'Aurelia, a l'é stæta tiâ sciù inti anni Quaranta a-o pòsto de l'antigo convento di Domenichen, vegnindo paròcchia do 1965. Struttua da-o gusto raçionalista, a gh'à unna cianta a eutto loei e a conserva artæ e euvie da ciù antiga construçion.
* Gexa de San Zane Battista: inta region de Fenairin, a l'é unna construçion moderna, inandiâ do 1988, co-i travaggi ch'en terminæ do 2001. A struttua, de ciumento armou, a l'é spartia inte træ navate.
* Gexa de San Benardo: gexetta in roviña fæta tra o 1614 e o 1620, a se treuva in sciâ cresta tra o Bricco Arpixella e o Peuzo Brea.

;Paròcchia de l'Inmacolâ

* Gexa de San Françesco: gexa di fratti cappuçin e sede da paròcchia de l'Inmacolâ, a se treuva into Borgo da Cheuscia, à levante do çentro. A nasce do 1503 comme ötöio da Madònna do Soccorso, ingrandio à convento do 1593, e do 1882 a passa d'amministraçion a-a diocexi, vegnindo paròcchia do 1972. A struttua, comme da gusto capuçin, a l'é semplice, ricca de decoraçion de legno.
* Ötöio de Sant'Erasmo: de longo scitoou a-a Cheuscia, o seu titolo completo o l'é quello de Sant'Erasmo e da Madònna do Pòpolo. O gh'à unna truttua da-a cianta rettangolare, con un pòrtego depoî à l'intrâ, e o l'é stæto inandiou do 1614 da-i artexen do coalo.

;Paròcchia de Santa Maia di Angei

* Gexa de Santa Maia di Angei: gexa amministrâ da-i salesien, a nasce comme convento françescan a-a fin do Quattroçento e a piggia a seu struttua d'ancheu, de gusto gotico, de l'Euttoçento. A se desviluppa sciù træ navate e a conserva de euvie de aotoî comme l'Andria Ansado e o Zane Battista Carlon.

;Paròcchia de Meuio

* Gexa de San Sebastian: a l'é a gexa parocchiale de Meuio, construta do Seiçento a-o pòsto de l'antigo ötöio do paise, ch'o remontava a-o Duxento, e fæta donca paròcchia do 1675. De feua a construçion a l'é de gusto baròcco; de drento, dond'a l'é spartia inte træ navate, da fin do Renascimento.

;Paròcchia de Sorva

* Gexa da Santissima Nonçiâ: a gexa da paròcchia de Sorva, a l'é stæta tiâ sciù do 1382 e arrangiâ do 1480; a seu struttua d'ancheu a vëgne però da-i interventi do Seiçento. De drento a l'é decorâ con pittue do 1482, descoverte co-i restauri do 1970, che raffiguan de scene do giudiçio universâ.

;Atre architettue

Immaggine:Gêxa de Sànta Crôxe (Aràsce) - vìsta (1).jpg|A gexa de Santa Croxe
Immaggine:Gêxa de Sant'Ànna a-i Mónti (Aràsce) - vìsta (4).jpg|A gexa de Sant'Anna a-i Monti
Immaggine:Alassio - Cappella Stella Maris.jpg|A cappella da Stella Maris
Immaggine:Alassio Monastero di Sant Chiara.jpg|O Monestê de Santa Ciæa

* Gexa de Sant'Anna a-i Monti: inta region di Monti, a se treuva in sciô cammin da *[[Via Julia Augusta]]* tra Arbenga e Arasce e a doviæ ëse a gexa ciù antiga do commun. Ligâ a-i benedettin da Gallinæa, a l'é stæta tiâ sciù inte l'Erta Etæ de Mezo, sciben che a struttua d'ancheu a vëgne da-i interventi di secoli apreuvo.
* Gexa da Santa Croxe: in çimma a-o Cou de Santa Croxe, a l'é stæta tiâ sciù do secolo XI da-i moneghi benedettin da Gallinæa comme assosto pe-i peregrin. Depoî a-a facciata gh'é un pòrtego azzonto do Çinqueçento e de drento a l'é decorâ con affreschi da fin de l'Etæ de Mezo.
* Cappella da Stella Maris: a se treuva in scî scheuggi vixin a-o pòrto d'Arasce, donde gh'ea unn'antiga tore de difeisa. Dedicâ a-i mainæ mòrti in mâ, a l'é stæta inöguâ do 1929.
* Monestê de Santa Ciæa: monestê de clarisse, dito de *Muneghe Serai*, o se treuva inta region do Brevê, dond'o l'é stæto tiou sciù do 1884 pe-o stramuo de moneghe da-a seu antiga sede, ch'a l'ea in corrispondensa do ciù moderno Palaçio do Commun.

### Architettue çivili

Budello di Alassio a Mezzogiorno.jpg|O carroggio d'Arasce.
Alassio - Muretto di Alassio.jpg|A Miägetta d'Arasce
Alassio-P1010702.JPG|O Palaçio do Commun
Alassio v.m.kerkje bij spoor.jpg|A primma gexa anglicaña d'Arasce
Ex chiesa anglicana.png|O drento da segonda gexa anglicaña

* Carroggio de Arasce: conosciuo co-o nomme commerçiâ de *budello* ascì, o l'é o carroggio prinçipâ ch'o traversa o çentro d'Arasce, da-o Barusso a ponente a-o Passo a levante. O l'é formou da unna fia de case do Çinqueçento e do Seiçento, con ben ben de buteghe a-o cian terren, tanto da ëse sponsorizzou comme o çentro commerçiâ à l'averto ciù longo d'Euröpa.
* Miägetta d'Arasce: l'installaçion artistica ciù avvoxâ da çittæ, tanto da ëse conosciua co-o nommiagio de "Çittæ da Miägetta", a l'é unna miagia addobbâ con ciappelle de çeramica ch'arrecheuggian e firme de personaggi famosi do cine, de l'arte, da coltua e do spòrt. A miägetta a l'é stæta inandiâ do 1953 da-o padron do Cafè Romma, o Mario Berrino, insemme a l'Ernest Hemingway.
* Palaçio Ferrero Ventemiggia: o palaçio di marcheixi Ferrero Ventemiggia, o se treuva into çentro stòrico. O cheu do palaçio o l'é stæto acattou da-a famiggia Ferrero, vegnua d'in Mondovì, tra a fin do Çinqueçento e l'imprinçipio do Seiçento.
* Palaçio Scofferi: inandiou do Quattroçento da-a famiggia di Scofferi, originäia de Marseggia e arrivâ in Arasce do 1303. A struttua d'ancheu, ch'a se desviluppa pe trei cien e da-a cianta à "L", a l'é o resultato di travaggi di secoli XVII e XVIII.
* Palaçio Brea: palaçio avansou in sciâ Stradda do Milite Ignöto, a-i 14 d'ottobre do 1714 o l'à ospitou a prinçipessa Elisabetta Farnese, in viægio verso à Spagna.
* Palaçio Durante: o l'é un palaçio do Borgo Barusso, fæto do Seiçento ma ch'o l'à patio di gròsci danni into tæramòtto do 1882, vegnindo donca arrangiou do Neuveçento inte seu forme d'ancheu.
* Palaçio do Commun: sede de l'amministraçion arasciña, o l'é stæto tiou sciù do 1904 a-o pòsto de roviñe do convento de Sant'Andria.
* Villa da Pergola: commiscionâ da-o generale ingleise William Montagu Scott McMurdo, ch'o l'aiva accattou i terren de l'antiga villa di conti da Lengueggia, a l'é stæta inandiâ do 1876, pe passâ ciù avanti a-o Walter Hamilton Dalrymple e a-a famiggia Hambury. A-a giornâ d'ancheu a villa a l'é a sede de un abergo-restorante de luscio, co-o seu famoso giardin ingleise che, arrangiou da-i urtimi propietäi, o l'à guägnou doe votte o titolo de ciù bello d'Italia.
* Villa Brunati: villa de gusto eclettico construta pròpio in sciô Cou Moeña, a l'é stæta commiscionâ inti anni Vinti da l'architetto e antiquäio milaneise Giuseppe Brunati, ch'o n'à cuou a progettaçion ascì. Tra i personaggi ch'an vixitou a villa, vincolâ da-o 1998, se peu arregordâ o Gabriele D'Annunzio e l'Arnoldo Mondadori, amixi e òspiti do Brunati.
* Ecs gexa anglicaña de Stradda Gibb: construçion da-o gusto neogòtico, a l'é stæta commiscionâ da-a communitæ ingleise d'Arasce e averta do 1882, pe ëse slargâ do 1905.
* Ecs gexa anglicaña de Stradda Adua: struttua necessäia pe-o crescio da communitæ ingleise, a gh'à un stile ch'o l'é de longo neogòtico e a seu construçion a l'é terminâ do 1927.
* *[[Via Julia Augusta]]*: scito archeològico roman ben ben esteiso, o se spande tra i commun d'Arbenga e d'Arasce e, into territöio arascin, o l'attraversa a region di Monti pe arrivâ fin a-o Cou de Santa Croxe. L'antiga stradda romaña, inandiâ do 13 a.C. pe voentæ de l'Aogusto e in fonçion pe tutta l'Etæ de Mezo fiña inte l'Etæ moderna, a gh'à in scî seu scianchi di monumenti funebri ascì. A-a giornâ d'ancheu a l'é vegnua un di cammin turistichi ciù avvoxæ de sta parte da Rivea.

### Architetue militari

* Torrion da Cheuscia: conosciuo comme Torrion Sæxin ascì, o l'é unna tore de difeisa into borgo da Cheuscia ch'a s'avansa in sciô mâ e che ancheu o l'é vegnuo un di scimboli d'Arasce. O Torrion da Coscia o l'é stæto commiscionou into secolo XVI da-a Repubrica de Zena, dond'o fava parte d'unna ræ de tore costee p'avvardâ a Rivea da-e incurscioin di pirati.
* Tore de Veasco: a se treuva in sce unna cresta panoramica a-a tramontaña do çentro, donde gh'ea o paise de Veasco. A l'é stæta commiscionâ lê ascì da-i zeneixi, che l'an fæta construe tra o Quattroçento e o Çinqueçento comme tore d'avvistamento. A tore de Veasco, de spesso ligâ a-a lezzendia de l'Aliammo e l'Adelasia, a l'é un atro scimbolo d'Arasce, tanto da ëse raffiguâ into stemma do commun.
* Tore de Santa Croxe: dita a "Tore Sæxiña", a l'é unna tore costea, fòscia deuviâ comme moin ascì, scitoâ in sciô Cou de Santa Croxe, de sotta a-a gexa co-a mæxima intitolaçion. A struttua, ch'a doviæ remontâ a-i secoli XVI ò XVII, a l'é vincolâ da-o 1935 ma a l'à patio un importante deruo ch'o menassa de arroinâla do tutto.
* Tore Pisaña: missa in sciâ çimma do bricco ch'o sovrasta, da-a tramontaña, a Croxetta d'Arasce e, da mëzogiorno, a Colletta de Meuio, a l'é da-arente a-i confin con Andeua, in sciô cammin de antighe muattee che conligavan Arasce co-e vallæ da Merola e do Lerron. A tore, fæta do Seiçento, a l'é con tutta probabilitæ a base d'un moin ma, consciderou a seu poxiçion strategica, l'é façile ch'a gh'avesse de fonçioin d'avvistamento ascì.
* Castello do Tirasso: l'antigo castello in sciâ vetta do Monte Tirasso, mensonou do Trexento comme *castrum tiracij* ò *tiraculi*, o l'é sopravisciuo solo inte quarche roviña de sotta a-o santuäio da Madonna da Goardia, scicomme o l'é stæto deruou do 1427 pe voentæ do Pirro Do Caretto. In acòrdio con l'etimologia propòsta da-o Lamboglia, da-o latin *turraculum*, "pòsto de vetta", l'é probabile che pe-o ciù o gh'avesse de fonçioin solo d'avvistamento e contrasto a-i attacchi di sæxin, teoria confermâ da-o fæto ch'o no resurta infeudou a nisciuña famiggia.

### Musei
* Richard West Memorial Gallery: intitolâ a-o pittô irlandeise Richard Whateley West, ch'o l'à visciuo in Arasce pe tanti anni, a l'é stæta inöguâ do 1907 e a comprende unna colleçion de 76 quaddri, che pe-o ciù en de viste arasciñe de l'Euttoçento.
* Pinacoteca Carlo Levi: a se treuva into Palaçio Morteo, do Seiçento, e a l'é formâ da-a colleçion d'unna vinteña de depinti do scrittô e pittô Carlo Levi, che raffiguan sorvetutto di paisaggi in gio à Arasce e a seu vegetaçion. Tra e euvie chì conservæ, gh'é un ritræto de l'Italo Calvino ma anche di papê do Levi mæximo, donaçion a-a pinacoteca de l'Antonio Ricci e da seu moggê Silvia Arnaud.
* Museo de sciense da natua "Don Bosco": nasciuo do 1950 pe voentæ do præ Giulio Mariti, o se treuva drento a l'Istituto G. Bosco e o comprende de colleçioin de minerali, cristalli, prie, molluschi, fonzi, fòssili, erbe e atri reperti.

### Natua
O territöio de Arasce o l'é caratterizzou da condiçioin climatiche mediterranee ch'infruensan in mòddo importante a vegetaçion che, de feua da çittæ, a l'é formâ sorvetutto da proei de *[[Urticaceae]]* e costi, segondo a flöra tipica da maccia mediterranea, ch'a l'é favoria da-o climma da region. Gh'é ascì di sciti protetti ch'en in parte scitoæ in Arasce, tutti doî in mâ:
* Santa Croxe - Gallinæa - Cou Lena: scito d'interesse communitäio creou do zugno do 1995, o creuve 213&nbsp;ha de mâ tra i commun d'Arasce e d'Arbenga, compreiso e ægue in gio a-a Gallinæa. L'area avvardâ a l'é unna ricca prateria *[[Posidonia oceanica]]*, ma no manca di habitat differenti, pe exempio con fondo de ròcche e a presensa de coali. Tra e speçie protette che se peuan trovâ chì gh'é o fäso coalo neigro, o dattao de mâ, e ben ben de speçie de sponzie, de crostacei e de pesci.
* Cou de Meie - Arasce: scito d'interesse communitäio creou de longo do zugno do 1995, o s'estende pe 206&nbsp;ha inte unna fascia de mâ depoî a-e ciazze d'Andeua, d'Arasce e de Laigueggia. O ciù tanto do fondo do mâ o l'é chì coverto de posidònia, à ògni mòddo gh'é ascì di proei de *[[Cymodocea nodosa]]* e di canæ d'æña sensa d'æghe; tra i animæ se ghe treuva o cavallo mæn.

## Economia
### Primmäio
Fiña into secolo XIX, l'agricoltua a l'é stæta unn'importante attivitæ econòmica pe Arasce, ch'a l'ea un çentro d'esportaçion de çerti produti ascì. Tra sti chi, ben importante o l'ea l'euio d'oiva, spedio into resto do Mediterraneo e inte l'Euröpa do Nòrd ascì. Dapeu, se cortivava di agrummi, mascime limoin e çetroin, produçion squæxi de luscio destinâ à nòbili e borgheixi de l'Euröpa intrega. De l'Euttoçento gh'ea ascì unna çerta produçion de tomate.

De longo inte quelli anni l'ea importante a pesca ascì, mascime d'ancioe, sardeñe e tonni, destinæ a-o consummo do pòsto ò, da saæ, à l'esportaçion ascì. Pe de ciù, gh'ea a pesca do coalo, fæta da-i barchi arascin inte tutto o Mediterraneo. St'attivitæ a l'é stæta do bello importante fiña à l'imprinçipio do Setteçento, quande o ciù tanto di impresäi e de ciusme o l'é passou a-a pesca do tònno, ch'a rendeiva de ciù e ch'a l'é anæta avanti in sce vasta scâ fiña à l'Euttoçento.

### Segondäio
Into secolo XIX, l'attivitæ di artexen d'Arasce a se distingueiva pe-a varietæ de seu produçioin: gh'ea di louëi de tescitua, di atri donde se fava de còrde e da teia, e quelli pe-a produçion do savon. Pe de ciù, gh'ea ascì di ciantê ciutòsto desviluppæ, donde se construiva e s'arrangiava di barchi de media grandessa.

### Turiximo
O turiximo, sorvetutto quello balneare, o l'é l'attivitæ econòmica ciù importante pe Arasce, ciù che leva çentrale pe-o desviluppo da çittæ. De fæti, o l'é a vivagna prinçipâ de finanse tanto pe-e impreise do pòsto, da-i aberghi a-i restoranti, che pe l'amministraçion do commun. A ciazza avvoxâ d'æña fiña, insemme a-a qualitæ di alögi, a l'attrae un gran numero de turisti tutti i anni, che peuan scompassâ e 80.000 presense à l'anno. Tra i turisti no gh'é solo quelli che vëgnan da l'Italia do Nòrd, che se conçentran pe-a ciù parte d'estæ, ma ascì da atre parte de l'Euröpa. De fæti, gh'é unna presensa stòrica de ingleixi e de tedeschi, ch'arrivan sorvetutto d'inverno, e de françeixi ascì, che da-i seu villezzi inta Còsta Azura se mescian pe de escurscioin sciña à Arasce.

## Coltua
### Dialetto arascìn

In Arasce l'é parlou l'arascin, unna varietæ da lengua ligure compreisa into gruppo de çentro-ponente, da-e caratteristiche distintive e spantegâ inte fraçioin ascì, donde se treuvan de differense rispetto a-o parlâ do çentro. Tra i træti unichi de l'arascin gh'é a prononçia da *-r-* tra doe vocale, dita inte unna via de mezo tra "l" e "r", e a prononçia velâ da "a" tònica. 

Tra i parlæ in gio, l'arascin o se semeggia à quello da Laigueggia, ciù ch'avei de someggianse con quelli da vallâ do sciumme Lerron. 

### Instruçion
;Biblioteche
* Biblioteca çivica "Renzo Deaglio": fondâ do 1948, a se treuva into çentro stòrico, inte un palaçio ch'o s'avvansa in sciâ Ciassa Airaldi e Durante, e a-a giornâ d'ancheu a comprende ciù de 44.000 unitæ libräie inti seu fondi. Pe de ciù, a gh'à unna sede destaccâ ascì, inta fraçion de Meuio e con 2.500 unitæ de fondi, e un auditorium intitolou a-o Roberto Baldassarre, ecs direttô da biblioteca, donde vëgne inandiou ben ben d'eventi.
* English Library: a l'é stæta fondâ do 1875 da-o pastô anglican John Hayes, à l'imprinçipio scitoâ inta cappella de l'Hotel de Rome, pe fâ stramuo do 1897 inte un neuvo casamento de gusto coloniale e passâ a-a fin, inti anni Novanta, a-a propietæ a-o Commun d'Arasce. Tra e biblioteche do seu genere a l'é a ciù antiga da penisoa intrega, ciù che a segonda pe dimenscioin passou quella do British Institute de Firense. À despeto de l'ammermâse da communitæ ingleise, l'English Library a l'é ancon in fonçion, portando avanti o ligammo stòrico tra a Gran Bretagna e a Rivea de Ponente.
* Biblioteca Don Bosco: a l'é a biblioteca de l'Instituto Don Bosco, da-o 2021 missa a-o cian terren do casamento de l'instituto. A gh'à un patrimònio ch'o conta de ciù ò meno 10.000 unitæ.

;Scheue
Pe-e scheue pubbriche, in Arasce ghe n'é træ de l'infançia, uña pe-o çentro, uña à Meuio e uña ina Sorva, doe primmäie, uña into çentro e uña à Meuio; co-e scheue de Meuio ch'en intitolæ à l'arpin Luigi Bottaro. Dapeu gh'é unna scheua segondäia, intitolâ a-a Margherita Morteo Ollandini, ch'a l'é de longo drento à l'Instituto Comprenscivo d'Arasce. Pe de ciù, da-i salesien de Don Bosco gh'é unna scheua privâ pe ogni livello, intitolæ inte l'ordine a-a Laura Vicuña, à Maia Auxiliatrixe e à San Giovanni Bosco.

In sciâ fin, gh'é doe scheue superioî: uña a l'é l'Instituto Profescionâ pubbrico "Francesco Maria Giancardi", co-i adressi pe l'ospitalitæ e a restoraçion, l'atra o a l'é Liceo Scientifico e Liceo economico-sociale privou "San Giovanni Bosco".

### Coxiña

* Baxi d'Arasce: conosciui comme "Baxi da Rivea" ascì, son a pitansa ciù avvoxâ da çittæ ciù che un di seu scimboli. I baxi d'Arasce son nasciui do 1910 pe idea do pastissê Rinaldo Balzola, do stòrico *[[Caffè pasticceria Balzola]]*, che pe l'occaxon o l'à revisto a riçetta di baxi de damma, fandoli ciù grendi e azonzendoghe cacavao, cicolata e amê. I Baxi d'Arasce, sorvenominæ da-o D'Annunzio i "dôsci do gaibo", son reconosciui da-a Region Liguria comme seu Produto Agroalimentare Tradiçionâ.
* Biscette: son di bescheutti tipichi da fraçion de Sorva a-o gusto de fenoggeto sarvægo e friti, da-a caratteristica forma à "S" ch'a l'arregòrda unna biscia, fæto ch'o ghe dâ o nomme. Pe tradiçion son coxinæ inte l'occaxon da festa do patron, a Nonçiâ, e son reconosciue lô ascì comme P.A.T.
* Risiny: doçe de l'Euttoçento da-a forma à bonetto, ciutòsto sostançioso e ancheu squæxi sconosciuo, o gh'à un impasto fæto de fæña de riso, sucao, butiro, euve e scòrsa de limon.
* Ventre: a ventre de tonno a l'é unna pitansa che in Arasce a l'é tipica da fraçion de Meuio, ch'a gh'à dedicou unna festa. A ventre, ch'a saiæ o steumago sciugou do tonno, a l'é vegnua un clascico da coxiña do pòsto scicomme a l'ea unna parte do saläio di tonnaròtti arascin; che comme ancheu â mangiavan accomodâ con patatte, tomate e varri gusti, coscì comme reconosciuo tra i P.A.T.

## Manifestaçion

* *[[Miss Muretto]]*: concorso de bellessa avvoxou, pensou, coscì comme a miägetta ch'a gh'à dæto o nomme, da-o Mario Berrino. O *Miss Muretto* o s'é tegnuo tra o 1953 e o 2013 e, tra i atri, o l'é stæto guägnou da-a Maria Teresa Ruta e da-a Simona Ventura.
* *[[Premio Alassio Centolibri - Un autore per l'Europa]]*: premio letteräio co-o patrocinio de varri ministëi, o nasce do 1995 comme unn'evoluçion de l'attivitæ colturale da biblioteca çivica e di seu "*Incontri con l'autore*". Da-o 2006 gh'é stæto azzonto o premio "*Alassio per l'informazione culturale*" ascì, dedicou a-i personaggi de l'informaçion che s'en distinti de ciù inta diffuxon da coltua. 
* *[[Premio Alassio Centolibri - Un editore per l'Europa]]*: premio letteräio nasciuo do 1999 comme verscion pe-e case editoe de l'omònimo concorso pe aotoî, o l'ammia de premiâ l'editô ch'o l'à desviluppou de ciù o settô inte neuve prospettive europee.
* *Festival Nazionale Cucina con i Fiori*: d'arvî, a l'é unna manifestaçion dedicâ a l'uso de scioî inta coxiña. Ciù che di momenti pe assazzâ de pitanse a base de scioî, a comprende ascì de escurscioin guiddæ pe-i sentê d'Arasce e di incontri e conferense de divurgaçion.
* *Targa d'Oro Alassio*: a l'é unna manifestaçion internaçionale de bòcce, mascime inta speçialitæ a-o xeuo, ch'a se tëgne inti campi de zuego arascin da ciù de settant'anni, co-a parteçipaçion de atleti da tutto o mondo.

## Feste e fee
* Festa de Sant'Anna: a festa de borgo Barusso, a se tëgne a-i 26 de luggio e, insemme a-a procescion pe-e stradde da borgâ, da l'imprinçipio do Neuveçento a prevedde a missa in mâ de lummin che gallezan, açeixi da-i bagnin in sciô fâ da seia, à inluminâ coscì sta parte do gorfo.
* Sagra da ventre: festa de Meuio pe-a seu pitansa tipica, inandiâ da-a S.M.S. "La Fratellanza", a se tegne into parco zeughi do paise e a cazze tra a fin de luggio e o comenso d'agosto. Pe arregordâ l'antiga tradiçion de *tunnair̂otti* de gente do paise a l'é dedicâ a-a ventre e a-e atre reçette de tonno, comme e *biélle* e o musciamme.
* Sagra de biscette: uña de feste ciù conosciue da fraçion de Sorva, a se tëgne d'arvî e, inandiâ da-a "Società Operaia Agricola di Mutuo Soccorso", a l'é dedicâ pròpio a-e biscette, bescheutti tipichi do paise.

## Spòrt
In Arasce gh'é varie struttue pe-e attivitæ sportive:
* Palassetto do Spòrt "Lorenzo Ravizza": conosciuo ascì comme o "Palalassio", o l'é un impianto pölifonçionale ch'o se treuva inta periferia de ponente d'Arasce. O gh'à doî campi da zeugo, un coverto e un à l'äia averta, træ palestre, unna sala pe-e conferense e unna sala stampa. O complesso, che a-o coverto o conta de 1.950 pòsti, o l'é deuviou da ben ben de discipliñe differenti, ciù che pe di eventi e de manifestaçioin.
* Stadio "Sandro Ferrando": campo da ballon, o se treuva da-arente a-o çentro pölifonçionale e o l'é stæto inöuguou do 2011. O Ferrando o gh'à unna capaçitæ de 1.600 pòsti, con despuggiatöi e un bar, e o l'é omologou pe-e partie fiña a-a Serie D. O l'é o campo de casa de l'A.S.D. Baia Alassio Calcio, a squaddra de ballon da çittæ, ch'a zeuga in Promoçion.
* Campo de Loreto: o l'é un campetto da ballon à 7, ch'o peu ëse deuviou pe de partie de ballon à 5 ascì, scitoou inta region co-o mæximo nomme, ch'a gh'à dæto o nomme. Addeuttou de despuggiatöi e d'un bar, se ghe tëgne tutti i anni o torneo "Spring Cup", ch'o l'attrae de squaddre da atre regioin ascì.
* Hambury Tennis Club: nasciuo a-a fin de l'Euttoçento comme "Alassio Lawn Club", o l'é stæto commiscionou da-a communitæ ingleise d'Arasce e o l'à avuo comme seu primmo prescidente o Daniel Hambury, figgio do Thomas. Co-o potençiamento da stradda ferrâ o club o l'à fæto stramuo inta seu poxiçion d'ancheu, inöuguou con unna partia a-i 20 de dexembre do 1923.
* Pisciña d'Arasce: a pisciña pubbrica d'Arasce, a l'é stæta inöuguâ do 1998 e a se treuva à monte do çentro. A gh'à unna vasca de 25 metri e a l'é a sede da squaddra arasciña de neuo agonistico.

## Amministraçion
### Scindichi de Arasce

### Binelaggi
Arasce a l'é binellâ con:
* 

## Vie de communicaçion
### Stradde

O territöio do Commun de Arasce o l'é traversou da l'autostradda A10 Zena-Ventemiggia, che però a no gh'à de sciortie dirette pe-a çittæ. Dapeu gh'é a Stradda do Stato 1 Via Aurelia, ch'a consente a connescion con Arbenga, à levante, e Laigueggia, à ponente, a Stradda provinsâ 18 Arasce-Testego, a Stradda provinsâ 55 Boscioeo-Caso-Croxetta de Arasce e a Stradda do Stato 717 de Villaneuva.

### Ferrovie

Arasce a l'é traversâ da-a ferrovia Zena-Ventemiggia, a colissa sencia into territöio arascin, ch'a gh'à unna sò staçion fornia de træ colisse a-o serviçio di viægiatoî. Pe-a seçion d'Arasce gh'é o progetto d'interrâ a ferrovia intrega, fæto ch'o portiæ a-a construçion d'uña staçion sottotæra, scimile à quante o l'é accapitou co-a staçion de Sanremmo, de longo in sciâ Zena-Ventemiggia.

A primma staçion de Arasce, fæta de legno, a l'à stæta inöguâ do 1872 da-a Soçietæ pe-e ferrovie de l'Erta Italia, unn'entitæ che ciù tardi a l'é vegnua parte da "Rete Mediterranea". Dapeu, do 1888, l'é stæto tiou sciù o magazzin pe-e merçe, ch'o l'à fæto cresce a fonçionalitæ da staçion.

A staçion de Arasce a l'é stæta addeuttâ d'un neuvo fabricou pe-i viægiatoî do 1915, da progetto de l'inzegnê Achille Manfredini. O seu impianto o l'é formou da træ colisse, tutte con banchiña e conligæ fra de lô pe mezo d'un sottopasso. A ciattaforma numero un a l'é assegnâ a-i treni che finiscian o seu viægio in Arasce e a se treuva in sce un cammin alternativo, deuviou pe regolâ o traffego quande a segonda colissa a l'é occupâ. Sta chì, missa lê ascì in sce'nna stradda alternativa, a l'é deuviâ pe-e operaçioin de sorpasso; a tersa colissa a l'é in cangio quella prinçipâ pe-o tranxito di treni e a se treuva pròpio in sciô cammin da ferrovia. Dapeu, inta staçion gh'ea de tennologie pe monitorâ e gestî o traffego, fonçion che, pe un çerto periodo, a l'é stæta controllâ à distansa da-o çentro de operaçioin d'Arbenga.

### Pòrti

Arasce o gh'à un pòrto turistico, intitolou a-o navegatô arascin Luca Ferrari, ch'o se treuva de sotta a-o Cou de Santa Croxe, sormontou da-a cappelletta da Stella Maris. O l'é stæto inandiou do 1953 e slargou con di interventi tra o 2002 e o 2003; a-a giornâ d'ancheu o gh'à 550 ormezzi pe barche tra i 5 e i 30 metri, con pòsti in tranxito pe yacht sciña 35 metri.

## Nòtte
;Nòtte a-o testo


;Nòtte bibliografiche


## Bibliografia
* 
* 
* 
* 
* 
* 

## Atri progetti

## Ligammi de feua
* 
* 
*